**Татар телендә гомуми белем бирү оешмаларында укучы балалар өчен**

**татар теленнән республика олимпиадасының**

**мәктәп туры биремнәре**

**(2022-2023 нче уку елы)**

**11 нче сыйныф**

**Максималь балл – 50**

**Үткәрү вакыты – 120 минут**

**Текстны укыгыз.**

**Тойгы туташ**

Тойгы туташ йокысыннан уянганда, кояш байтак күтәрелгән иде. Сарай эче тын, барысы да йоклыйлар икән. Кыз аларны уятып тормаган, үзе генә күл янына барган.

Аккош канатларын җәеп, күл өстендә күбекләр чыгарып уйный икән. Кыз да күл суына сикереп төшкән. Чибәр туташ йөзгән. Ул Аккош белән шаяра, уйный икән. Алар озак уйнаганнар.

Кинәт җил-давыл күтәрелгән, күл өстендә кайдандыр ямьсез кара болыт пәйда булган. Күл куркыныч итеп дулкынлана башлаган. Тойгы туташ, калтырап, ярга таба килгән. Җиргә басып, чыгыйм гына дигәндә, кара болыт эченнән багана калынлыгы кара кул, ягъни ямьсез, йонлы кара кул, сузылып, Тойгы туташны нечкә биленнән эләктереп алган. Эләктереп тә алган, югары болытка күтәреп тә алып киткән. Тойгы туташ кара болыт эчендә югалган.

Н. Думавидан

**I. Тестны эшләгез. (12 балл)**

1. Сүзнең транскрипциясендә хата булган вариантны билгеләгез. **(1 балл)**

а) уянган – [уйанган]

ә) давыл - [да°wыл]

б) Тойгы - [тойғо]

2. Татар телендә ничә сузык аваз бар? **(1 балл)**

а) 12

ә) 14

б) 9

3. [о] сузык авазына туры килгән характеристиканы билгеләгез. **(1 балл)**

а) [о] - алгы рәт, кыска, иренләшкән сузык аваз

ә) [о] - арткы рәт, кыска, иренләшкән сузык аваз

б) [о] - арткы рәт, озын, иренләшкән сузык аваз

4. Утызынчы еллар ахырында кириллицага күчү мәсьәләсе күтәрелә. Яңа алфавит һәм орфография рәсми рәвештә кайчан кулланыла башлый? **(1 балл)**

а) 1960 елда

ә) 1927 елда

б)1939 елда

5. Гомумтөрки сүзләрне билгеләгез.**(1 балл)**

а) миләш, поши, мәктәп, кәгазь, риза

ә) ат, куян, таш, ак, күз

б) пилмән, чәй, алма, дәфтәр, рәссам

6. *Бар, барча, барлык, бөтен, һәммә, һәр, һәркем, һәрнәрсә, һәрбер, һәрвакыт, үз* алмашлыклары кайсы төркемчәгә карый? **(1 балл)**

а) билгеләү алмашлыклары

ә) юклык алмашлыклары

б) билгесезлек алмашлыклары

7. Бүлүче теркәгечләрне билгеләгез.

а) янә, яисә, я, әле – әле, әллә - әллә

ә) һәм, да/дә, та/тә, ни-ни

б) ә, ләкин, әмма, бары, фәкать

8. Бәйлек сүзләр рәтен табыгыз. **(1 балл)**

а) белән, кебек, кадәр

ә) гына, бит, үк

б) эчендә, янына, уртасында

9. Иярчен җөмләнең хәбәре составында тормаган бәйләүче чараларга көттерү интонациясе, ияртүче теркәгечләр һәм теркәгеч сүзләр, мөнәсәбәтле сүзләр керә. Боларны нинди чара дип йөртәләр? **(2 балл)**

а) синтетик чара

ә) аналитик чара

б) янәшә тору чарасы

10. Иярченле кушма җөмләнең мәгънәсе ягыннан төрен билгеләгез. **(2 балл)**

*Тойгы туташ йокысыннан уянганда, кояш байтак күтәрелгән иде.*

а) синтетик иярчен вакыт җөмлә

ә) аналитик иярчен вакыт җөмлә

б) синтетик иярчен сәбәп җөмлә

**II. Теоретик бирем. (16 балл)**

Җөмләнең баш кисәкләре турында языгыз. Икешәр мисал китерегез.

**III. Гамәли-иҗади бирем. (22 балл)**

1. *Тойгы туташ кара болыт эчендә югалган*, ди автор. Кыз кабат туган ягына әйләнеп кайтамы? Әкиятнең дәвамын языгыз. (18 җөмлә) ***(18 балл)***

2. Җөмләдәге сүзтезмәгә анализ ясагыз. **(4 балл)**

Чибәр туташ йөзгән.